**УНИВЕРЗИТЕТ „СВ. КЛИМЕНТ ОХРИДСКИ – БИТОЛА**

 **ПЕДАГОШКИ ФАКУЛТЕТ – БИТОЛА**

**Студиска програма**

**Образовни науки**

**КВАЛИТАТИВНИОТ ПРИСТАП ВО ИСТРАЖУВАЊАТА ЗА ПРОФЕСИОНАЛНИОТ РАЗВОЈ НА НАСТАВНИЦИТЕ ВО РЕПУБЛИКА КОСОВО**

Кандидат Ментор

м-р Агим Бујари проф. д-р Јове Д. Талевски

Битола, 2025

**СОДРЖИНА**

Апстракт…………………………………………………………………………….……………3

1. Вовед ………………………………………………………………………………………….4

1.1 Развојот на професионалните способности на наставниците………………...……...5

2. Квалитативни истражувања во образованието……………………………………...……...5

2.1 Модели на квалитативни истражувања…………………………………………...…...5

2.1.1 Феноменолошки истражувања………………………………………………...……..5

2.1.2 Етнографски истражувања ………………………………………………………..….6

2.1.3 Наративни истражувања ………………………………………………………...……6

2.1.4 Студии на случаи……………………………………………………………...………7

2.2. Методи во квалитативните истражувања………………………………………….….7

2.2.1 Набљудување………………………………………………………………………..…7

2.2.2 Интервју………………………………………………………………………….……8

2.2.3 Фокус-групи…………………………………………………………………….……...8

3. Методологија на истражувањето…………………………………………………………….9

3.1. Пристап кон истражувањето…………………………………………………………...9

3.2. Цел на истражувањето……………………………………………………………….....9

3.3. Учесници……………………………………………………………………………..….9

3.4. Истражувачки алатки…………………………………………………………………...9

3.5. Резултати, анализа и дискусија…………………………………………………..……10

5. Теми/кодови од интервјуата……………………………………………………...…….........13

6. Заклучоци……………………………………………………………………………………..18

Користена литература…………………………………………………………………………..20

**КВАЛИТАТИВНИОТ ПРИСТАП ВО ИСТРАЖУВАЊАТА ЗА ПРОФЕСИОНАЛНИОТ РАЗВОЈ НА НАСТАВНИЦИТЕ ВО РЕПУБЛИКА КОСОВО**

**м-р Агим Бујари**

Универзитет „Св. Климент Охридски“, Република Северна Македонија

Agim.bujari@rks-gov.net

**ментор: проф. д-р Јове Д. Талевски**

Универзитет „Св. Климент Охридски“, Република Северна Македонија

jove.talevski@uklo.edu.mk

**Апстракт**

Во овој труд е обработено прашањето за избор на квалитативен методолошки пристап во областа на образованието за професионален развој на наставниците во Косово. Квалитативните истражувања од ден на ден заземаат значајно место во научноистражувачката дејност во областа на образованието. Во ова истражување, ќе го следиме квалитативниот пристап бидејќи сметаме дека е посоодветен за оваа тема.

Целта на истражувањето е да се откријат ставовите на истражувачите за употребата на квалитативните методи во нивните истражувања од областа на образованието за професионален развој на наставниците.

Во ова истражување, се опфатени 5 учесници, кои имаат објавено статии од квалитативен карактер во различни списанија, со кои е спроведено интервју, составено од 8 прашања поврзани со квалитативните методи што ги користат во своите истражувања. По спроведување на интервјуата лице в лице со истражувачите кои применуваат квалитативен пристап во своите трудови, направен е транскрипт на интерјуата и тие се анализираат и интерпретираат во форма на теми, според кодирањето што е основа на квалитативната анализа на содржината.

Врз основа на изјавите на учесниците, полето на истражување има големо влијание врз изборот на методолошкиот пристап, но има и низа фактори кои влијаат на примената на еден или друг пристап.

**Клучни зборови*: Квалитативен пристап, трудови, професионален развој, ставови.***

### **Вовед**

 Научното истражување е добар начин да се добијат важни и вредни резултати за даденото научно поле. Преку употребената методологија во истражувањето, истражувачите ги покажуваат начинот на кој ги формулираат својот проблем и својата цел и начинот на кој ги претставуваат своите резултати од податоците добиени во периодот на истражувањето (Sileyew, 2019).

Според Хабермас (Habermas, 1996), цитиран во Флик (Flick, 2010), квалитативното истражување е од особено значење за проучувањето на општествените односи, поради тоа што се сфаќа дека има различни пристапи кон реалноста. Квалитативните методи за истражување стекнуваат популарност надвор од традиционалните академски општествени науки, особено во јавното здравство и меѓународните развојни истражувања (Мак, Вудсонг, Меквин, Гест и Нејми – Mack, Woodsong, MacQuenn, Guest, & Namey, 2005).

Истражувачите и практичарите во различни области редовно користат квалитативни методи за решавање прашања, во однос на начините на кои луѓето се организираат, се поврзуваат и комуницираат со светот.

Научните истражувања во областа на образованието за професионален развој на наставниците во Косово се третираат на различни начини. Во зависност од различни фактори, истражувачите одлучуваат за методите што ќе ги користат во своите истражувања. Квалитативните истражувања не се новост и во Косово, во последниве години, тие сѐ почесто се користат.

Според Френкел, Вален и Хјун (Fraenkel, Wallen & Hyun, 2012), квалитативните истражувачи претпоставуваат дека светот се состои од повеќе начини за толкување на реалноста, општествено конструирани од различни индивидуални погледи на иста ситуација.

Многу истражувачи сакаат да имаат поблизок контакт со испитаниците и да прават подлабоки и посеопфатни истражувања, па затоа користат квалитативни методи за истражување.

Квалитативните истражувања може да се применат во многу области: бизнис, економија, менаџмент, јазици итн. Општествените науки се занимаваат со индивидуалното и колективното однесување на луѓето или групите, а целта е да се утврдат причинско-последичните врски меѓу појавите. Овие науки опфаќаат психологија, социологија, економија и други (Батачарји – Bhattacherjee, 2012).

Во областа на бизнисот, истражувачите сѐ почесто се свртуваат кон квалитативните методи за да одговорат на сложени истражувачки прашања. Современата литература нуди голем број квалитативни истражувања, кои со текот на времето стануваат сѐ поважни во различни научни полиња.

Актуелната литература покажува голем број квалитативни истражувања, во кои квалитативните методи главно се користат како истражувачки пат за истражување на квантитативни појави со поширок опсег (Тарнер, Тинг, Вонг, Лим и Ким – Turner, Ting, Wong, Lim & Kim, 2021).

Значи, квалитативните истражувања, покрај во областа образование, сè повеќе наоѓаат широка примена во различни области на истражување, особено од истражувачите кои се заинтересирани да проучуваат подлабоко и посеопфатно одредени теми.

### **1.1 Развојот на професионалните способности на наставниците**

Наставничката професија бара постојан развој. Како алатка за обука на квалификувани наставници, професионалниот развој се смета за клучен фактор во одредувањето на училишните политики, организацијата на наставните околини и резултатите на учениците (Борко – Borko, 2004).

Традиционалните активности за професионален развој често не обезбедуваат практични вештини за наставниците. Според когнитивната психологија, наставниците не треба само да научат факти туку и нови поими за педагогијата и нови улоги (Меклафлин – McLaughlin, 1997). Ефективниот професионален развој е од суштинско значење за успехот на училиштата, но често е критикуван за своите нејасно дефинирани цели и недостигот на податоци за ефективноста (Оједеле и Чикватуре – Oyedele & Chikwature, 2016).

Истражувањата покажуваат дека програмите за развој спроведени на почетокот и крајот на академската година не се доволни и не ги задоволуваат потребите на наставниците (Јенен и Јонтем – Yenen & Yöntem, 2020).

**2. Квалитативни истражувања во образованието**

Квалитативното истражување се заснова на идејата дека „реалноста“ е субјективна: секое човечко суштество создава индивидуална перспектива за тоа како функционира светот, врз основа на неговите интеракции со него (Кропли – Cropley, 2022). Овој тип истражување собира небројчани податоци, како што се изјави дадени за време на интервјуата, пишани документи, фотографии или забележани однесувања (Кристенсен, Џонсон и Тарнер – Christensen, Johnson & Turner, 2015).

Целта на квалитативното истражување е да се добијат информации кои овозможуваат подлабоко разбирање на анализираните проблеми (Куеирос, Фариа и Алемида – Queirós, Faria & Almeida, 2017).

Овие истражувања се користат за да се добие специфична културна информација поврзана со вредностите, ставовите, однесувањата и социјалните контексти на одредени групи (Мак и другите, 2005).

**2.1 Модели на квалитативни истражувања**

Различни автори нудат различни пристапи во дефинирањето на моделите за квалитативни истражувања. Следуваат некои од најчесто употребуваните модели:

**2.1.1 Феноменолошки истражувања**

Феноменолошките истражувања имаат за цел да ги разберат и карактеризираат основните елементи на одредена појава. Тие ги истражуваат човечките искуства преку описите дадени од оние кои се вклучени во истражувањето. Главната цел е да се опише значењето на искуствата за секој учесник, при што се истражуваат нови аспекти на области за кои малку се знае (Доналек – Donalek, 2004).

Според Мустакас (Moustakas, 1994), цитиран во Кресвел, Хансон, Кларк Плано и Моралес (Creeswell, Hanson, Clark Plano & Morales, 2007), ова човечко искуство може да се однесува на појави, како што се несоница, исклученост, гнев или изведување операција при што се заобиколуваат коронарните артерии.

Феноменологијата ги разгледува човечките искуства во секојдневниот живот оставајќи ги настрана претпоставките на истражувачите за појавата. Со други зборови, феноменолошкото истражување го истражува актуелното искуство за да научи повеќе за тоа како поединците ги перципираат тие искуства (Делве – Delve, 2022). Истражувачите можат да користат низа методи во феноменолошкиот дизајн, од кои некои од најчестите методи се: набљудување на учесниците, интервјуа, разговори со учесниците, анализа на лични текстови, акциски истражувања, насочени состаноци (Делве, 2022).

**2.1.2 Етнографски истражувања**

Етнографското набљудување е најинтензивниот и најдлабокиот квалитативен метод за набљудување (Мохајан – Mohajan, 2018). Во овој вид истражување, истражувачот ги опишува, проучува и интерпретира однесувањата, вредностите и интеракциите меѓу членовите на групата на еден длабок и сеопфатен начин (Кресвел – Creswell, 2014).

Етнографските истражувања се занимаваат со проучување на одредена група која припаѓа на една култура. Според Дензин и Линколн (Denzin & Lincoln, 2011), цитирани во Мохајан (2108), тоа е проучување на верувањата, социјалните интеракции и однесувањата на мали општествени групи, што вклучува учество и набљудување во долг временски период, како и интерпретација на собраните податоци (Мохајан, 2018).

За да се набљудуваат однесувањата и интеракциите на луѓето одблиску, етнографијата е вид квалитативно истражување, преку кое истражувачот се вклопува целосно во одредена заедница или организација. Писмениот извештај од истражувањето што етнографот го создава понатаму се нарекува етнографија (Колфилд – Caulfield, 2023). Етнографскиот пристап истражува однесувања, вредности и интеракции во одредени културни групи. Овие истражувања се насочуваат кон малите општествени групи и бараат длабока анализа, преку набљудување и учество (Мохајан, 2018).

**2.1.3 Наративни истражувања**

Наративите најчесто вклучуваат говор или пишување, но тие може да бидат засновани и на други форми за комуникација, како што се дневниците, литературните или новинарските дела, аудио- или видеокасетите или уметничките дела или може да произлезат и од блиското и систематско набљудување на луѓето. Во квалитативното истражување, е вообичаено наративите да вклучуваат интервјуа иако тоа не е секогаш така (Кропли, 2022). Наративот може да биде одреден термин за кој било текст или дискурс или може да биде текст што се користи во контекстот на одреден метод во квалитативното истражување (Чејс – Chase, 2005).

Постапките за спроведување на ова истражување се состојат од проучување на еден или двајца поединци, собирање податоци преку собирање на нивните приказни, претставување на нивните индивидуални искуства и хронолошко подредување на разбирањето на тие искуства (Кресвел и соработниците, 2007).

**2.1.4 Студии на случаи**

Студијата на случај е методолошки пристап кон истражувањето што се користи за да се создаде длабоко разбирање на еден проблем или појава во ограничен систем (Комбс – Coombs, 2022). Истражувањето на студијата на случај може да изгледа слично на наративното истражување, особено кога избраниот случај е еден поединец, но има значајни разлики. Многу студии на случај се насочуваат кон одреден проблем преку случајот (поединец, повеќе поединци, програма или активност) избран за да се добијат сознанија за тој проблем. Така, фокусот во истражувањето на студијата на случај не е претежно на поединците (и нивните приказни), како што е во наративното истражување, туку на проблемот, односно преку избраниот индивидуален случај, да се разбере проблемот (Кресвел и соработниците, 2007).

Истражувањето на студијата на случај бара длабоко испитување на поединец, група или настан за да се разбере една појава од вистинскиот живот. Често се користи во општествените и хуманистичките науки за да се истражуваат сложени проблеми и да се обезбедат сознанија за специфични појави или ситуации. Студијата на случај може да вклучува повеќе извори на податоци, како што се интервјуа, набљудување или документи. Целта на истражувањето на студијата на случај е да се добие детално и нијансирано разбирање на темата на случајот и да се добијат теории или нови сознанија (Комбс, 2022).

**2.2. Методи за квалитативно истражување**

Во квалитативното истражување се употребуваат следниве методи: логика, етнографија, анализа на дискурс, студија на случај, отворени интервјуа, набљудување на учесниците, советување, терапија, теорија заснована на податоци, биографија, компаративни методи, интроспекција, случајност, фокус-групи, литературна критика, практика на медитација, историски истражувања и други (Цибангу – Cibangu, 2012).

Според Мак и другите (2005), најчестите методи се набљудувањето, интервјуто и фокус-групата.

**2.2.1 Набљудување**

Набљудувањето е еден од најважните методи за истражување во општествените науки и истовремено еден од најразновидните. Терминот вклучува неколку видови, техники и пристапи, кои може да е тешко да се споредат, во однос на примената и очекуваните резултати. Изборот на овој метод треба да биде приспособен кон проблемот на истражувањето и научниот контекст. Во суштина, набљудувањето може да се смета за основа на секојдневниот општествен живот за повеќето луѓе. Ние сме ревносни набљудувачи на однесувањето и материјалната средина (Цјесјелска, Бостром и Оландер –Ciesielska, Boström & Öhlander, 2018).

Набљудувањето на учесниците е погодно за собирање податоци за однесувањето, односно за она што се случува природно во нивните вообичаени контексти (Мак и другите, 2005).

**2.2.2 Интервјуа**

Интервјуата се еден од основните методи преку кои собираме податоци за квалитативни истражувања. Интервјуата може да се користат во различни средини за да се соберат информации за специфична тема или субјект (Кјелман, Каталдо и Сили – Kielmann, Cataldo & Seeley, 2012). Интервјуата се метод преку кој може да се добијат многу информации, податоци, искуства итн. Тие се една од главните алатки кои може да помогнат во истражувањето на општествените, психолошките и културните појави нудејќи богати и детални информации, кои често се недостапни преку други методи за собирање податоци, како што се анкетите или набљудувањето.

Покрај тоа, интервјуата нудат флексибилност и можност да се следат различни линии на разговор, кои може да доведат до неочекувани откритија кои не може да се предвидат однапред (Кресвел, 2014). Овој вид флексибилност е една од причините поради кои се претпочитаат интервјуата во квалитативните истражувања. Тие може да се приспособат според одговорите на интервјуираните и да понудат поголем број информации.

Во литературата, може да се најдат различни класификации на видовите интервјуа, но најчесто се споменуваат: неструктурираните интервјуа, структурираните интервјуа и полуструктурираните интервјуа.

Длабоките интервјуа се оптимални за собирање податоци за лични истории, перспективи и искуства на поединците, особено кога се истражуваат чувствителни теми (Мак и другите, 2005).

**2.2.3 Фокус-групи**

Фокус-групата е истражувачка алатка за општествено истражување заснована на структурирана и насочена дискусија со мала група луѓе, водена од фасилитатор (модератор) за да се добијат квалитативни податоци преку низа отворени прашања (Алабабнех – Al-Ababneh, 2018). Фокус-групите се користат како независен метод и во комбинација со анкети и други истражувачки методи, особено со индивидуални и длабоки интервјуа (Морган – Morgan, 1996). Како квалитативен метод за собирање податоци, во фокус-групите неколку учесници дискутираат на тема од заеднички интерес за нив и за истражувачот (Морган и Спаниш – Morgan & Spanish, 1984). Фокус-групата е група составена од индивидуи со одредени карактеристики кои ги насочуваат дискусиите кон конкретна тема или проблем (Андерсон – Anderson, 1990).

Фокус-групите се ефективни зашто извлекуваат податоци за културните норми на една група и создаваат широк поглед за проблемите што се од интерес за групите или супкултурите (Мак и другите, 2005).

Фокус-групата е ефикасен начин да се соберат податоци за специфични мислења или ставови бидејќи опфаќа голем број луѓе во една група. Овој пристап ги истражува методологијата и процесите на фокус-групите, како и анализата на податоците од истражувањето на фокус-групите (Алабабнех, 2018).

**3. Поширок истражувачки контекст**

Во светски рамки, има голем број квалитативни истражувања што се занимаваат со прашањето за професионалниот развој на наставниците. Имајќи предвид дека истражувањето се однесува на Косово, во продолжение, се претставуваат косовски истражувачи што во своите истражувања за професионалниот развoј ja користеле квалитативната парадигма.

Во своето истражување за свеста, ставовите и предизвиците на воспитувачите кон раното инклузивно образование, во поглавјето 2, *Методологија*, во делот *Теоретска перспектива*, Забели и Ѓелај (Zabeli & Gjelaj, 2020) истакнуваат дека истражувањето е квалитативно по природа и дека користи феноменолошки модел. Во делот *Инструменти и процедури за собирање податоци*, тие кажуваат дека е користено полуструктурирано длабоко интервју. Протоколот за интервјуирање се состои од шест прашања со 3 до 4 потпрашања поврзани со целта и со прашањата за истражување.

Во делот *Анализа на податоците*, тие појаснуваат дека анализата на податоците го следи тематскиот редослед на водичот за интервју од длабоките и полуструктурираните интервјуа. Кодирањето на податоците е извршено од истражувачите.

Во делот *Резултати*, се прикажани резултатите од истражувањето. Во овој дел, е забележано дека резултатите се претставени преку теми и поттеми.

Во истражувањето на Булешкај и Корен (Buleshkaj & Koren, 2022), во делот *Цел,* *истражувачки прашања и методи*, претставена е целта на истражувањето, а тоа е да се истражи практиката на лидерството, во однос на примената на наставната програма во десет училишта во Косово и да се наведат главните стратегии за подобрување на активностите во училиштето. Во истражувањето, се користи квалитативен пристап. Податоците се собрани преку интервјуа, дискусии во фокус-групи и анализа на документи.

За да се реализира целта, се интервјуирани 23 учесници, но не е појаснето колку учесници има во фокус- групата.

Во делот *Наоди и анализи*, се прикажани резултатите од истражувањето.

Резултатите од истражувањето се интерпретирани преку 6 теми, врз основа на шесте прашања поставени во делот *Методологија*.

1. Стратегии осмислени од директорите на училиштата, водачите на наставните програми и наставниците за примена на активностите во училиштето.
2. Политики и практични пристапи кои се користат за успешна примена на наставната програма во училиштето.
3. Напори на образовните лидери (МШТ и МЕР) во предвидување и водење на примената на националните наставни програми.
4. Различни перцепции за успешна примена на наставната програма.
5. Ниво на поддршка што им се дава на училиштата за успешно спроведување на новата наставна програма.
6. Визија и образложение на Министерството за образование за воведување и управување со процесот на примена.

Толкувањето е направено на општ начин, без да се прецизира преку кој метод се добиени податоците.

Во своето истражување, во делот *Методологија*, Морина (Morina, 2020) ја прикажува целта на трудот, а тоа е да се препознат нивото на владеење на стандардниот албански јазик од наставниците и грижата за јазикот при реализација на е-учењето. За да се реализира целта, се користат методот анализа и протокол за набљудување. Во истражувањето, се земени предвид 50 наставници од основно и од ниско средно ниво (со исклучок на наставниците по албански јазик и литература), што спроведуваат настава на далечина, односно е-учење на Косовската радиотелевизија и платформата Јутјуб (You Tube), во текот од април до јуни 2020 г.

Во овој дел, се претставени две истражувачки прашања:

Колкаво значење му се дава на стандардниот албански јазик од наставниците во Косово?

Кои се најчестите отстапки од јазичните норми на албанскиот јазик од наставниците?

 Во делот *Методи, техники и инструменти*, Морина појаснува дека обработката на податоците се врши преку методот анализа, преку кој се анализираат наставните содржини што ги реализираат наставниците во текот на е-учењето. Собирањето на податоците се врши преку техниката набљудување, а како инструмент се користи протоколот за набљудување, подготвен за потребите на истражувањето.

Добиените резултати од набљудувањето на наставниците авторот ги толкува преку 6 теми, што всушност, ги претставуваат отстапките од албанската јазична норма.

1. Отстапување од нормата при употреба на заменките.

2. Отстапување од нормата при употреба на глаголите.

3. Отстапување од нормата при употреба на броевите.

4. Употреба на странски зборови.

5. Отстапување од нормата при дефинирањето на поимите.

6. Отстапување од нормата при формулација на речениците.

Толкувањето на резултатите е направено за секоја точка и дадени се појаснувања и примери. Во рамките на резултатите, во делот *Некои отстапки од писмената норма*, Морина ги објаснува отстапките од нормата од наставниците и при подготовката на материјалите. Но тој нагласува дека наставниците се повнимателни, во однос на говорната норма.

Во делот *Цел на студијата и истражувачките прашања*, Мехмети (Mehmeti, 2023), наведува дека целта на студијата е да се истражат програмите за подготовка на предучилишните наставници во Косово, од перспектива на компетенциите на наставниците и наставните реформи во предуниверзитетското образование, како и да се обезбеди преглед на мислењата на едукаторите на наставниците и на самите наставници почетници за програмите за подготовка на наставниците пред стажирањето.

Истражувачките прашања се:

Како се одразуваат очекувањата за компетенциите на наставникот и барањата за наставната програма заснована на компетенции во програмите за подготовка на наставниците пред стажирањето?

Какво е мислењето на воспитувачите и наставниците почетници за системот и програмите за подготовка на идните наставници?

Кои се најголемите предизвици и кои се можните решенија за подобрување и унапредување на програмите за подготовка на идните наставници во Косово?

Во делот *Методологија*, се појаснува дека во истражувањето, е користен квалитативиот пристап, односно моделот студија на случај, а дека собирањето податоци се врши преку анализа на документи и интервјуа.

Во однос на проучувањето на оваа проблематика, се спроведени 16 интервјуа.

Интервјуата вклучуваат три главни области, покрај општите лични информации. Првата област опфаќа прашања поврзани со: а) системот за ПФМ, б) програмите за ПФМ, в) предизвиците и можностите за функционирање и реформирање на системот за ПФМ во Косово.

Податоците се анализирани преку методот тематска анализа.

Во статијата на Мехмети (Mehmeti, 2018), во делот *Метод*, се појаснува дека станува збор за квалитативно истражување со цел детално да се испитаат мислењата на учениците, во однос на наставната програма по предметот Технологија од шесто одделение. Во ова истражување, се користи студија на случај. Во дизајнот на студијата на случај, се користат различни модели за истражување.

Во делот *Учесници*, е појаснето дека истражувањето е спроведено со 10 студенти, кои биле вклучени во пилот-проект.

Во ова истражување, податоците се собрани преку формулар за интервју со цел да се утврдат мислењата на учениците за наставната програма по предметот Технологија за шесто одделение.

Во делот *Анализа на податоците*, се појаснува дека за анализа на податоците добиени од интервјуата, е користена анализата на содржината (content analysis).

Во делот *Валидност и веродостојност*, Мехмети посочува дека за да се зголеми веродостојноста на истражувањето, податоците се шифрирани посебно од истражувачот и од експерт од областа развој на програми.

Во делот *Наоди*, преку табели, во шифрирана форма, се претставени резултатите за секое прашање.

**3. Методологија на истражувањето**

**3.1. Пристап кон истражувањето**

Во ова истражување, следен е пристапот на истражување со квалитативни методи.

**3.2. Цел на студијата**

Целта на студијата е да се утврди ставот на истражувачите за употребата на квалитативни методи во нивните истражувања во областа на образованието за професионален развој на наставниците.

**3.3. Учесници**

Со оглед на природата на квалитативните истражувања, кои немаат за цел да ги обопштуваат резултатите, избрани се 5 учесници (авторите на горенаведените научноистражувачки трудови), кои имаат објавено научни статии во различни списанија. Учесниците се избрани врз основа на квалитативниот пристап што го употребуваат во своите истражувања за професионален развој на наставниците.

**3.4. Истражувачки алатки**

Во ова истражување, е применето интервју составено од 8 отворени прашања, кои се однесуваат на ставовите на учесниците, во однос на квалитативните истражувања за професионалниот развој на наставниците.

Пред да се спроведе интервјуто, тоа е испратено до тројца експерти од областа методологија на научното истражување.

Интервјуто со учесниците се состои од следните 8 отворени прашања:

1. Кој од методолошките пристапи сметате дека е најдобар за собирање податоци? Ве молиме, образложите!
2. Кој методолошки пристап најчесто го применувате во Вашите научни истражувања?
3. Дали сметате дека областа на истражување диктира кој метод треба да се користи?
4. Кои критериуми ги применувате при изборот на квалитативен пристап за собирање податоци?
5. Како ја оценувате важноста на квалитативните истражувања во образованието за подобрување на наставничката практика?
6. Како може да се подобри соработката помеѓу образовните институции, наставниците и истражувачите за унапредувањето на наставничката практика и развојот на професионалните вештини?
7. Што препорачувате за подобрување на квалитативните истражувања во образованието за професионалниот развој на наставниците во Косово?
8. Дали сметате дека треба да го промените методолошкиот пристап во Вашите истражувања? Зошто?

**3.5. Резултати, анализа и дискусија**

По извршувањето на интервјуата лице в лице со истражувачите кои во своите трудови применуваат квалитативни пристапи, се анализирани одговорите и тие се интерпретирани во форма на теми, според кодирањето што е во основата на квалитативната анализа на содржина на Шрејер (Schreier, 2014). Во анализата, употребен е и интерпретативно-индуктивнот метод применет во истражувањата на Хардинг и Витхед (Harding & Whitehead, 2016). Врз основа на осумте прашања, развиени се осум теми.

**1. Размислувања за методолошките пристапи во дадено научното истражување**

Учесниците вклучени во истражувањето се согласуваат дека најдобриот пристап за собирање податоци може да биде комбинираниот пристап, при што се комбинираат квалитативните и квантитативните методи.

Комбинираниот пристап може да обезбеди поцелосна и урамнотежена слика и овозможува собирање на голем број податоци, што потоа се анализираат квантитативно и квалитативно. Меѓутоа, при одредување на методолошкиот пристап, предвид треба да се земат и други фактори, како што се: целта, прашањата од истражувањето и/или утврдените хипотези. Методолошкиот пристап, во некои случаи, може да зависи и од културата и традицијата на испитаниците. Во секој случај, триангулацијата на податоците создава повеќе можности за истражувачите, во однос на добивање валидни и веродостојни резултати.

*„Мислам дека комбинацијата на квалитативните и квантитативните пристапи е најдобриот начин да се обезбеди целосен и урамнотежен преглед на појавата што се проучува. Оваа комбинација обезбедува длабоки и детални податоци, како и можност за правење анализа. Тоа помага да се изгради посилна основа за постигнување валидни и веродостојни заклучоци.“*

**2. Методолошки пристап што најчесто се применува во научните истражувања на учесниците**

Интервјуираните појаснуваат дека користат различни пристапи во своите научни трудови. Некои од нив го користат квантитативниот, но и квалитативниот пристап или ги комбинираат двата пристапи.

Оние кои го применуваат комбинираниот пристап (комбинација на квалитативни и квантитативни методи), изборот го оправдуваат врз основа на неколку важни причини, како што се следните:

Обезбедува целосен и сеопфатен поглед на појавата.

Поддршка и валидација на податоците.

Решавање на ограничувањата на одредени методи.

Голема флексибилност за приспособување во истражувањето.

Зголемување на можноста за обопштување на резултатите.

Обезбедување поурамнотежено и објективно истражување.

Оние што почесто го користат квалитативниот пристап, изборот го оправдуваат со фактот што преку овој пристап, се создава проблемот за истражување и се извлекуваат повеќе реални податоци. Според нив, преку употреба на квантитативниот пристап, понекогаш се банализираат бројките и просеците и начинот на добивање на податоците.

*„Во последните години, сè повеќе применувам квалитативни методолошки пристапи вклучувајќи интервјуа, анализа на документи и фокус-групи во квалитативното собирање податоци. Интервјуата помагаат да се истражат личните искуства на испитаниците во истражувањето, анализата на документите (на пр., извештаите за обука) обезбедува пообјективна база на податоци што ги надополнува собраните информации, а дискусиите во фокус-групите помагаат да се валидираат собраните податоци, да се валидираат и некои аспекти за кои постојат помалку податоци итн.“.*

**3. Влијанието на истражувачката област врз изборот на методите за истражување**

Според интервјуираните, несомнено, областа на образованието значително влијае врз изборот на методологијата во истражувањето, со оглед на сложената природа на појавите што се проучуваат. Квалитативните пристапи се важни за областите, како што се евалуацијата на училиштата и наставната програма, евалуацијата на наставниците, директорите и учениците, како и професионалниот развој и наставната практика.

Областа на истражувањето, исто така, има значително влијание врз изборот на методологијата во истражување зашто директно ги одредува методите за истражување и ги зема предвид видот на потребните податоци, целите на истражувањето и природата на прашањата за истражување.

За истражувања кои бараат длабоко разбирање на чувствата, мислите и искуствата на поединците, соодветни се квалитативните методи. Доколку целта на студијата е, на пример, да се истражи двосмислена појава или да се разберат искуствата или чувствата на поединците, посоодветен е квалитативниот метод.

Ако целта е да се тестира однапред одредена хипотеза или да се измерат ефектите на различни променливи, квантитативниот метод е посоодветен. Значи, кога целта е да се измерат и анализираат односите помеѓу факторите и да се обопштат резултатите на поголема популација, квантитативните методи се посоодветни. Ако примерокот го претставува голема и разновидна популација, често, целта е да се обопштат резултатите и затоа се користат квантитативни методи, како што се анкети и прашалници.

*„Изборот на методологијата во истражувањата во областа на албанскиот јазик зависи од целта на истражувањето и од карактеристиките на појавата што се испитува. За некои прашања, комбинираната методологија може да биде соодветна бидејќи нуди можност да се комбинираат квалитативни и квантитативни податоци за да се создаде поцелосна и посигурна слика за појавата. Но за одредени теми, како, на пр. кога ја истражувам албанската литература или кога анализирам литературни дела, главно користам квалитативни методи, како што се анализа на одредени дела и интерпретација на теми и симболи, како и анализа на културните и историските влијанија бидејќи проучувањето на литературата бара подлабоко разбирање на содржината и стилистиката. За тоа е посоодветен квалитативниот пристап зашто анализите и толкувањата се важни за да се извлече вистинското значење на делата.“*

**4. Примена на критериуми при изборот на квалитативен пристап за собирање податоци**

Според интервјуираните, изборот на квалитативен пристап за собирање податоци треба да се заснова на критериуми, како што се следните:

− Природата на истражувањето.

− Природата на целите.

− Природата на истражувачките прашања.

− Контекстот и учесниците.

− Видот на потребните податоци.

− Флексибилноста на процесот.

− Етиката во истражувањето.

− Соодветноста на методот за собирање информации.

Кога овие критериуми се урамнотежени и соодветни за истражувањето, тогаш квалитативниот пристап обезбедува богато и сигурно разбирање на појавата што се проучува.

Земањето предвид на овие критериуми ги обезбедува најбогатите и највредните информации за истражувањето.

„*При изборот на квалитативниот пристап за собирање податоци, применив различни критериуми, како што се: полето на истражувањето, целта на истражувањето, прашањата од истражувањето, моделот на истражувањето, контекстот на истражувањето, ресурсите и времето за реализација на истражувањето.*“

**5. Важноста на квалитативното истражување во образованието за подобрување на наставната практика**

Квалитативното истражување е важно за подобрување на наставната практика бидејќи обезбедува длабоко и нијансирано разбирање на различните аспекти на образовниот процес што често не може да се доловат со квантитативни методи. Во контекст на образованието, квалитативното истражување е многу моќна алатка за разбирање на динамиката во училницата, интеракциите меѓу наставниците и учениците и како наставните методи и пристапи влијаат врз изведбите и развојот на учениците. Квалитативното истражување покажува што е ефективно и што треба да се подобри со разгледување на интеракциите во училницата, наставните стратегии и нивните ефекти врз учениците. Квалитативното истражување фрла светлина на емоционалните, општествените и културните фактори кои влијаат на учењето и обезбедува акциско знаење кое може да даде информации за поефективни и поприспособливи методи во наставата.

„*Квалитативното истражување е од суштинско значење за подобрување на наставната практика бидејќи обезбедува длабоко разбирање на образовните контексти и потребите на наставниците и учениците. Тоа може да помогне да се развијат интерактивни наставни методи кои се посоодветни за различни образовни барања и кои овозможуваат инклузивност на учениците. Исто така, тие помагаат за подобрување на практиката, подобрување на искуствата и односите во училишната средина и во училницата и обезбедуваат важен увид во професионалниот развој на наставниците. Тоа ги поттикнува наставниците за истражување на дело, го подобрува оценувањето на учениците и воопшто дава насоки за сите соодветни ориентации за напредокот на образовниот процес.*“

Од резултатите се гледа дека унапредувањето на наставната практика може да биде ефективно, преку професионалното усовршување на наставниците, само доколку прво се набљудуваат наставниците во текот на работата во училницата и ако се утврдат реалните потреби за системска поддршка. Во таа насока, квалитативното истражување игра суштинска улога бидејќи ги открива вистинските искуства, предизвици и потреби што ги имаат наставниците за подобрување на наставната практика.

**6. Начини за подобрување на соработката помеѓу образовните институции, наставниците и истражувачите за унапредување на наставната практика и развој на професионалните вештини**

Подобрувањето на соработката помеѓу образовните институции, наставниците и истражувачите е од суштинско значење за унапредување на наставната практика и развојот на професионалните вештини на наставниците.

Ова може да се постигне преку следниве активности:

− Размена на идеи и примери од практиката.

− Организирање на заеднички обуки и работилници и други облици за стручно усовршување, врз основа на докази и препораки од важни истражувања.

− Заеднички платформи: Размена на идеи и искуства, преку семинари и онлајн платформи.

− Создавање мрежа која се справува со конкретни предизвици.

− Вклучување на наставниците во истражување, односно учество на наставниците во истражување за подобрување на наставната практика.

− Заеднички обуки и работилници: Развивање вештини преку обука заснована на истражување.

− Вклучување на наставниците како активни учесници во истражувањето за да се изградат мостови помеѓу наставната практика, наставната теорија и наставната програма.

− Вклучување во развојот на наставните програми: Наставниците придонесуваат за создавање соодветни наставни програми.

− Употреба на технологија: Зајакнување на соработката преку дигитални платформи.

− Заедничко оценување и размислување: Дискусија за резултатите и подобрување на наставните методи.

− Институционална поддршка: Финансирање и поддршка за проекти.

„*Подобрување на соработката меѓу образовните институции, наставниците и истражувачите може да се постигне преку создавање платформи за размена на знаења, развој на заеднички истражувачки проекти и обезбедување заеднички обуки. Исто така, важно е образовните политики да ја поддржуваат оваа соработка создавајќи можности за истражување и професионален развој. Оваа соработка помага за подобрување на наставната практика, ги зголемува професионалните вештини на наставниците и придонесува за квалитетот на образованието.“*

**7. Препораки за подобрување на квалитативните истражувања во образованието и професионалниот развој на наставниците во Косово**

За унапредување на квалитативните истражувања во образованието и професионалниот развој на наставниците во Косово, учесниците го препорачуваат следното:

− Поттикнување на соработката помеѓу истражувачите и наставниците: Создавање заеднички проекти кои ги вклучуваат наставниците во истражувачкиот процес за истражувањето да одговара на реалните потреби на наставата.

− Организацијата на обуки за наставниците и истражувачите за квалитативната методологија, вклучувајќи интервјуа, набљудување и анализа на податоци, е неопходна за да се зголеми квалитетот на истражувањето.

− Институционална и финансиска поддршка: Обезбедување ресурси за квалитативни истражувања и поддршка за објавување на резултатите од истражувањата за да се придонесе кон развој на истражувачка култура во образованието.

− Вклучување на истражувања во образовните наставни програми: Поврзување на наодите од квалитативните истражувања со цел подобрување на наставните програми и методи.

− Обезбедувањето инфраструктура за истражување, како што се центри за образовно истражување и пристап до важни податоци, е од суштинско значење.

− Истражувачите и наставниците треба тесно да соработуваат за да ги препознаат клучните предизвици и да развијат персонализирани пристапи поврзани со специфичниот контекст на училиштата во Косово.

− Создавањето дигитални платформи за образовно истражување може да ги подобри пристапот и размената на знаење.

− Наставниците треба да се охрабрат да се вклучат во размислување за својата практика користејќи ги наодите од квалитативните истражувања за да ги подобрат своите педагошки пристапи.

„*Со цел да се подобри квалитетот на истражувањата и професионалниот развој на наставниците во Косово, неопходно е да се вложува во обуки и развој на истражувачки вештини на наставниците и истражувачите. Меѓуинституционалната соработка на училиштата и универзитетите треба да се поттикнува преку заеднички истражувачки проекти и активности. Наставниците треба да бидат активно вклучени во истражувачките процеси придонесувајќи со своето практично искуство и учествувајќи во заедничко истражување. Ова ќе доведе до создавање можности за професионално размислување и дискусија за резултатите од истражувањата со цел подобрување на наставната практика. Институционалната поддршка, вклучувајќи финансии и ресурси за истражувачки проекти, е од клучно значење. Дополнително, употребата на технологијата може значително да придонесе за ширење на резултатите од истражувањата и зајакнување на соработката. Образовните политики треба да бидат насочени кон поддршка на истражувањатаи развојот на наставниците, со што ќе се обезбеди постојано подобрување на квалитетот на образованието во Косово.*“

***8****.* **Дали мислите дека треба да го промените методолошкиот пристап во Вашето истражување? Зошто?**

Според учесниците, прашањето за тоа дали треба да се промени методолошкиот пристап во истражувањето зависи од контекстот и целта на истражувањето. Ако во моментот, се користи одредена методологија и таа не ги дава очекуваните резултати или не е соодветна за прашањата што се истражуваат, тогаш би можело да се размислува за нејзино менување.

Промената на методолошкиот пристап во истражувањата зависи од целта на истражувањето и од критериумите дискутирани погоре. Ако целта е да се подобри наставната практика, може да се разгледаат комбинираните методи (квалитативни и квантитативни) за да се обезбеди посеопфатна слика во областа на истражување.

*„Мислам дека треба да користам повеќе комбиниран пристап. Квантитативниот пристап обезбедува статистички податоци кои помагаат да се препознаат односите помеѓу променливите, но, од друга страна, квалитативниот пристап обезбедува подлабоко разбирање на искуствата, мотивите и контекстите кои влијаат на исходот. Вреди да се напомене дека комбинираниот пристап помага да се зголемат веродостојноста и валидноста на резултатите од истражувањето бидејќи ја поврзува квантитативната димензија со квалитативната, ги покажува слабостите на секој метод посебно и нуди посеопфатни решенија за истражувачките проблеми.*“

*Покрај тоа, мешаниот пристап укажува на слабостите на секој од методите одделно и создава повеќедимензионален увид во истражувачкиот проблем. Ова решение помага да се обезбедат подобри препораки за практична примена и решавање на истражувачките прашања.*“

**6. Заклучоци**

Учесниците во истражувањето се на мислење дека најдобар пристап за собирање податоци може да биде комбинираниот пристап, при што се комбинираат квалитативните и квантитативните методи.

Учесниците во истражувањето потврдуваат дека областа на истражувањето значително влијае врз изборот на методологијата за истражување имајќи ја предвид сложената природа на појавите што се проучуваат. Во овој контекст, природата на истражувањето ја одредува и методологијата на истражувањето. Понатаму, тие тврдат дека за изборот на квалитативниот пристап, треба да се применат одредени критериуми имајќи ја предвид природата на истражувањето, целта на истражувањето, видот на потребните податоци итн.

Учесниците, исто така, тврдат дека квалитативното истражување е важно за подобрување на наставната практика бидејќи обезбедува длабоко и нијансирано разбирање на различните аспекти на образовниот процес што често не може да се доловат со квантитативни методи.

Што се однесува до начините за подобрување на соработката меѓу образовните институции, наставниците и истражувачите за унапредување на наставната практика и развојот на професионалните вештини, учесниците понудија различни начини, како размена на идеи и примери од практиката, организирање заеднички обуки и работилници, создавање мрежа која се справува со конкретни предизвици, ангажирање на наставниците во истражување итн.

За да се подобрат квалитативните истражувања во образованието за професионалниот развој на наставниците во Косово, учесниците препорачуваат да се поттикне соработката меѓу истражувачите и наставниците, да се обезбеди специјализирана обука за наставниците, да се обезбеди институционална и финансиска поддршка, да се организираат обуки на наставниците и истражувачите за квалитативните методологии вклучувајќи интервјуа, набљудувања и анализа на податоци.

Во однос на промената на методолошкиот пристап, учесниците тврдат дека не би менувале многу, освен повеќе да го користат комбинираниот пристап во истражувањата.

**Користена литература**

Al-Ababneh, M. M. (2018). Focus Groups. Në M. H. (Ed.), *The SAGE Encyclopedia of Lifespan Human Development* (fv. 889−991). Sage.

Anderson, G. (1990). *Fundamentals of educational research.* London: The Falmer Press.

Azemi, B., & R. Bujari. (2013). *Bazat e kërkimit në edukim.* Prishtinë: IPK.

Bhattacherjee, A. (2012 ). *Social science research: Principles, methods, and practices.* Textbooks Collection 3.

Borko, H. (2004). Professional development and teacher learning: Mapping the terrain. *Educational Researcher*, 3−15.

Buleshkaj, O., & Koren, A. (2022). [Educational leadership for the national curriculum implementation: the case of Kosovo](https://www.inderscience.com/info/inarticle.php?artid=122628). *Int. J. Management in Education, 16*(3). Doi: [10.1504/IJMIE.2022.122628](https://dx.doi.org/10.1504/IJMIE.2022.122628).

Caulfield, J. (2023). *What Is Ethnography? Definition, Guide & Examples. PROVIDE LINK*

Chase, S. (2005). Narrative inquiry: Multiple lenses, approaches, voices. In N. K. Lincoln, *The Sage handbook of qualitative research (3rd ed.)* (fv. 651− 680). Thousand Oaks.

Christensen, L. B., R. B. Johnson, & L. A. Turner. (2015). *Research methods, design, and analysis (Twelfth edition).* Boston, Columbus, Indianapolis, New York, San Francisco, Upper Saddle River, Amsterdam, Cape Town, Dubai, London, Madrid, Milan, Munich, Paris, Montréal, Toronto, Delhi, Mexico City, São Paulo, Sydney, Hong Kong, Seoul, Singapore, Taipei, Tokyo: Pearson.

Cibangu, K. S. (2012). Qualitative research: The toolkit of theories in the social sciences. In A. L. V. (Ed.), *Theoretical and methodological approaches to social sciences and knowledge management* (fv. 95− 126). InTech.

Ciesielska, M., Boström, K. W., & Öhlander, M. (2018). Observation methods. In M. J. Ciesielska, *Qualitative methodologies in organization studies* (fv. 33–52). Palgrave.

Coombs, H. (2022 ). *Case study research: single or multiple [White paper]*. Southern Utah University.

Creswell, J. W. (2009). *Research design: Qualitative, quantitative and mixed method approaches (Third ed.).* Los Angeles, London, New Delhi, Singapore: Sage.

Creswell, J. W. (2014). *Qualitative inquiry & research design: Choosing among five approaches (4th ed.).* Thousand Oaks: SAGE.

Creswell, J., W., Hanson, E. W., Clark Plano, L. V., & Morales, A. (2007). Qualitative research designs: Selection and implementation. *The Counseling Psychologist, 35*(2), 236− 264.

Cropley, A. J. (2022). *Introduction to qualitative research methods: A practice-oriented introduction.* Editura Intaglio.

Daniel, E. (2016). The usefulness of qualitative and quantitative approaches and methods in researching problem-Solving ability in science education curriculum. *Journal of Education and Practice, 7*, 91−100.

Delve, H. a. (2022). *What is phenomenological research design? Essential guide to coding qualitative data. PROVIDE THE PLACE AND PUBLISHER*

Denscombe, M. (2010). *The good research guide: For small-scale social research projects (Fourth edition).* New York: McGraw-Hill.

Donalek, J. G. (2004). Demystifying nursing research: Phenomenology as a qualitative research method. *Urologic Nursing, 24*, 516–517.

Flick, U. (2010). *An introduction to qualitative research (Fourth edition).* New Delhi: Sage .

Fraenkel, J., N. Wallen, & H. Hyun. (2012). *How to design and evaluate research in education (8th ed).* McGraw-Hill.

Harding, T., & Whitehead, D. (2016). Analyzing data in qualitative research. In: Schneider, Z. & Whitehead, D. (eds.), *Nursing and midwifery research: methods and appraisal for evidence-based practice*, 5th ed.,. ch. 8. Elsevier.

Kielmann, K., Cataldo, F., & Seeley, J. (2012). *Introduction to qualitative research methodology: A training manual.* DFID.

Kumar, R. (2019). *Research methodology: A step-by-step guide for beginners (Fifth edition).* New York, London, New Delhi, Singapore, Washington DC: Sage.

Mack, N., Woodsong, S., MacQuenn, M. K., Guest, G., & Namey, E. (2005). *Qualitative research methods: A data collector’s field guide.* North Carolina: Family Health International.

McLaughlin, M. W. (1997). Rebuilding teacher professionalism in the United States. In R. A. Hargreaves, *Beyond educational reform. Bringing teachers back in* (fv. 77–93). Buckingham: Open University Press.

Mehmeti, F. (2018). Kosova’da altinci sinif teknolojġ dersġ öğretġm programinin öğrencġ görüġlerġ doğrultusunda değerlendġrġlmesġ. *Dialektolog National Social Sciences Journal, 17*, 251–273.

Mehmeti, S. (2023). Përgatitja e mësimdhënësve para shërbimit në Kosovë: Sfidat dhe mundësitë. *Kërkime Pedagogjike, 1*, 65–118. Përmbledhje e Punimeve. Prishtine.

Metthews, B., & L. Ross. (2010). *Metodat e hulumtimit: Udhëzues praktik për shkencat sociale dhe humane.* Tiranë: CDE.

Mohajan, H. (2018). Qualitative research methodology in social sciences and related subjects. *Journal of Economic Development, Environment and People, 7*(*1*), 23−48.

Morgan, D. L. (1996). Focus groups. *Annu. Rev. Sociol. 22*, 129–52.

Morgan, L. David, & Margaret T. Spanish. (1984). Focus groups: A new tool for qualitative research. *Qualitative Sociology*, PROVIDE NUMBER of the journal, 252−270.

Morina, B. (2020). Përdorimi i gjuhës standarde nga mësimdhenesit gjatë realizimit te e-mësimit elektronik. *Pedagogjike, Përmbledhje e punimeve*, 39–54. Prishtine.

Oyedele, V., & Chikwature, W. (2016). Factors that affect professional development in education on teacher efficacy in Chipinge district high schools. *European Journal of Research in Social Sciences*, PROVIDE NUMBER of the journal, 56− 71.

Queirós, A., D. Faria, & F. Almeida. (2017). Strengths and limitations of qualitative and quantitative research methods. *European Journal of Education Studies, 3*(9), 369−387.

Schreier, M. (2014). Qualitative content analysis. In Flick, U. (ed.), *The Sage handbook of qualitative data analysis* (170–183).

Sileyew, K. (2019). *Research design and methodology.* Cyberspace.

Turner, D., Ting, H., Wong, W. M., Lim, Y. T., & Kim, L. T. (2021). Applying qualitative approach in business research . *Asian Journal of Business Research, 11*(3), 1− 13.

Yenen, E. T., & M. K. Yöntem. (2020). Teachers professional development needs: A Q method analysis. *Discourse and Communication for Sustainable Education*, PROVIDE NUMBER OF THE JOURNAL, 159− 176.

Zabeli, N., & Gjelaj, M. (2020). Preschool teacher’s awareness, attitudes, and challenges towards inclusive early childhood education: A qualitative study. *Cogent Education*, *7*(1), 1–17. https://doi.org/10.1080/2331186X.2020.1791560.